BEGRUNDELSE

1. BAGGRUND FOR FORSLAGET

Ved Rådets forordning (EF) nr. 718/1999 af 29. marts 1999 om en kapacitetspolitik for Fællesskabets indlandsflåder til fremme af vandvejstransporten[1] blev der indført en reguleringsmekanisme for flådekapaciteten, nemlig "gammelt for nyt"-reglen, der sigter mod at forebygge, at flådens overkapacitet forværres, eller der opstår ny overkapacitet på markedet for sejlads på de indre vandveje i EU. I april 2003 blev "gammelt for nyt"-reglen omdannet til en overvågningsmekanisme, der kan aktiveres i tilfælde af alvorlige markedsforstyrrelser som omhandlet i direktiv 96/75/EF[2].

I overensstemmelse med deres flådekapacitetspolitikker skal medlemsstater, der har indre vandveje, som er forbundet med en anden medlemsstats indre vandveje, og hvis samlede flådetonnage overstiger 100 000 tons, oprette en indlandsskibsfartsfond ("reservefond") i henhold til artikel 3 i forordning (EF) nr. 718/1999.

Reservefondene finansieres via restmidlerne fra struktursaneringsindsatsen frem til den 28. april 1999 og de særlige bidrag, som blev modtaget under "gammelt for nyt"-reglen. De består udelukkende af finansielle bidrag fra sektoren for transport ad indre vandveje, og deres samlede værdi beløber sig i øjeblikket til ca. 35 mio. EUR.

Midlerne forvaltes af de berørte medlemsstaters kompetente myndigheder i henhold til deres nationale lovgivning og med deres egne administrative ressourcer. Nationale organisationer, der repræsenterer indlandsskibsfarten, er inddraget i denne forvaltning i overensstemmelse med artikel 3, stk. 2, i forordning (EF) nr. 718/1999.

I overensstemmelse med forordningens artikel 3, stk. 4 og 5, kan midlerne kun anvendes i to situationer[3]:

A. I tilfælde af en "alvorlig markedsforstyrrelse" på markedet for transport ad indre vandveje, jf. i artikel 7 i direktiv 96/75/EF, kan Kommissionen efter anmodning fra en medlemsstat træffe passende foranstaltninger, navnlig foranstaltninger for at forhindre enhver ny stigning i transportkapacitet, der tilbydes på det pågældende marked.

I henhold til artikel 6 i forordning (EF) nr. 718/1999 forstås ved passende foranstaltninger reaktivering af "gammelt for nyt"-reglen i en begrænset periode, eventuelt ledsaget af struktursaneringsforanstaltninger, f.eks. udbetaling af præmier for ophugning af fartøjer, der betales fra reservefondene.

B. Hvis de repræsentative organisationer for indlandsskibsfarten enstemmigt anmoder derom. I så fald kan enhver medlemsstat træffe foranstaltninger som dem, der er omhandlet i artikel 8 i forordning (EF) nr. 718/1999.

I forbindelse med moderniseringen og omstruktureringen af EU-flåderne kan der til gavn for miljø og sikkerhed træffes foranstaltninger med henblik på:

– at gøre det lettere for de udøvere af transport ad indre vandveje, der forlader sektoren, at opnå førtidspension eller blive omskolet til en anden erhvervsaktivitet

– at tilrettelægge erhvervsuddannelses- eller omskolingsordninger for arbejdstagere, der forlader sektoren

– at tilskynde private selvstændige operatører til at tilslutte sig brancheorganisationer

– at tilskynde til teknisk tilpasning af fartøjerne for at forbedre arbejdsforholdene og de tekniske sikkerhedsforhold og

– at højne operatørernes kvalifikationer for at sikre erhvervets udvikling og fremtid.

Hidtil er reservefondens kapital aldrig blevet benyttet. I 2009 underrettede Nederlandene Kommissionen om en påstået alvorlig markedsforstyrrelse på landets marked for transport ad indre vandveje og anmodede Kommissionen om at træffe passende foranstaltninger i henhold til direktiv 96/75/EF (situation A). Ud fra de indsendte oplysninger var Kommissionen dog ikke i stand til at bekræfte eksistensen af en alvorlig markedsforstyrrelse i direktivets forstand.

De repræsentative organisationer på EU-niveau kontaktede en enkelt gang Kommissionen i 2003 for at høre om mulighederne for at anvende fondene (situation B). De foreslåede foranstaltninger blev imidlertid anset for at være uden for anvendelsesområdet for artikel 8 i forordning (EF) nr. 718/1999.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Kommissionen hørte de repræsentative organisationer den 11. april 2013 om årsagerne til, at reservefondene aldrig er blevet benyttet, selv om der var nedgang i sektoren, og om mulige løsninger. De bekræftede, at det begrænsede anvendelsesområde i artikel 8 udgjorde en hindring for at udløse anvendelsen af midlerne. De anførte, at de ville gå ind for at udvide artiklens anvendelsesområde, således at de eksisterende foranstaltninger med hensyn til erhvervsuddannelses- eller omskolingsordninger udvides til at omfatte alle besætnings­medlemmer, der forlader sektoren. Ordlyden i de nuværende bestemmelser udelukker selvstændige operatører, således at en væsentlig del af sektoren ikke kan anvende fonden, skønt arbejdstagerne ikke har andre uddannelsesbehov end de øvrige besætningsmedlemmer. De interesserede parter mente også, at der bør træffes foranstaltninger til at styrke faglige sammenslutninger, der kan bidrage til at mindske fragmenteringen i sektoren. Desuden mente de, at det ville være nyttigt at tilføje en foranstaltning om innovation og tilpasning af fartøjer til tekniske fremskridt på miljøområdet, som afspejler de faktiske forhold i sektoren, når deres miljøpræstationer for så vidt angår emissioner sammenlignes i forhold til andre transportformer.

3. JURIDISKE ASPEKTER AF FORSLAGET

De foranstaltninger, der er omhandlet i artikel 8 i forordning (EF) nr. 718/1999, omfatter kun sociale aspekter. Men disse foranstaltninger kan udvides, navnlig med henblik på at udvide anvendelsesområdet for uddannelsesordninger, styrke organiseringen af sektoren og skabe forhold, der fremmer innovation og miljøpræstationer.

Det foreslås derfor, at foranstaltningerne i artikel 8 udvides således:

· der skal åbnes mulighed for at tilrettelægge erhvervsuddannelses- eller omskolingsforanstaltninger for alle besætningsmedlemmer, der forlader sektoren, ikke kun for ansatte (eller arbejdstagere)

· der skal kunne ydes støtte til at styrke faglige sammenslutninger på EU-niveau og

· der skal tilskyndes til innovation af fartøjer og tilpasse dem til de tekniske fremskridt på miljøområdet.

2013/0303 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF) nr. 718/1999 om en kapacitetspolitik for Fællesskabets indlandsflåder til fremme af vandvejstransporten

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 91, stk. 1,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[4],

under henvisning til udtalelse fra Regionsudvalget[5],

efter den almindelige lovgivningsprocedure, og

ud fra følgende betragtninger:

(1) Ved Rådets forordning (EF) nr. 718/1999 fastlægges EU’s flådekapacitetspolitik for fartøjer, der anvendes til godstransport ad de indre vandveje i medlemsstaterne.

(2) Som led i moderniseringen og omstruktureringen af flåderne bør der forudses sociale foranstaltninger til støtte for arbejdstagere, der ønsker at forlade sektoren for transport ad indre vandveje eller omstille sig til en anden erhvervssektor, samt foranstaltninger til at fremme sammenslutning af virksomheder, forbedre operatørernes kvalifikationer og fremme fartøjernes tilpasning til de tekniske fremskridt.

(3) Med henblik herpå vil den reservefond, der er oprettet i hver enkelt medlemsstat, hvis indre vandveje er forbundet med en anden medlemsstats indre vandveje, og hvis flådetonnage overstiger 100 000 tons, kunne anvendes, hvis der enstemmigt anmodes herom fra de organisationer, der repræsenterer sektoren for transport ad indre vandveje.

(4) Reservefonden, der udelukkende består af finansielle bidrag fra sektoren, har aldrig været benyttet.

(5) Foranstaltningerne i forbindelse med moderniseringen af EU’s flåde, jf. artikel 8 i forordning (EF) nr. 718/1999, vedrører kun sociale spørgsmål. Der er ikke fastlagt bestemmelser om andre typer støtteforanstaltninger for at skabe forhold, der gavner innovation og miljø.

(6) Foranstaltningerne i artikel 8 i forordning (EF) nr. 718/1999 vedrørende erhvervsuddannelses- eller omskolingsordninger er ikke kun relevante for personer, der betegnes som arbejdstagere, men for alle besætningsmedlemmer, der forlader sektoren, herunder også selvstændige operatører.

(7) Artikel 8 i forordning (EF) nr. 718/1999 fastsætter foranstaltninger, der tilskynder selvstændige operatører til at deltage i brancheorganisationer, men ikke foranstaltninger, der styrker de organisationer, der repræsenterer sektoren for transport ad indre vandveje på EU-plan, selv om stærkere EU-dækkende organisationer kan bidrage til at mindske fragmenteringen i sektoren.

(8) Artikel 8 i forordning (EF) nr. 718/1999 bør derfor suppleres med foranstaltninger, der sigter på at etablere uddannelses- eller omskolingsordninger for andre besætnings­medlemmer end dem, der betragtes som "arbejdstagere", og som forlader sektoren, således at man tilskynder disse personer til at tilslutte sig brancheorganisationer, styrker faglige sammenslutninger og tilskynder til innovation af fartøjer og deres tilpasning til de tekniske fremskridt på miljøområdet; forordningen bør ændres i overensstemmelse hermed —

VEDTAGET DENNE FORORDNING:

Artikel 1

Artikel 8 i forordning (EF) nr. 718/1999 affattes således:

"Artikel 8

Medlemsstaterne kan med forbehold af artikel 3, stk. 5, navnlig træffe følgende foranstaltninger med henblik på:

– at gøre det lettere for de udøvere af transport ad indre vandveje, der forlader sektoren, at opnå førtidspension eller blive omskolet til en anden erhvervsaktivitet

– at tilrettelægge erhvervsuddannelses- eller omskolingsordninger for besætningsmedlemmer, der forlader sektoren

– at forbedre kvalifikationerne inden for sejlads ad indre vandveje for at sikre erhvervets udvikling og fremtid

– at tilskynde selvstændige operatører til at tilslutte sig brancheorganisationer og styrke de organisationer, der repræsenterer transport ad indre vandveje på EU-niveau

– at tilskynde til tilpasning af fartøjer til de tekniske fremskridt for at forbedre arbejdsforholdene og sikkerheden

– at tilskynde til innovation af fartøjer og tilpasse dem til de tekniske fremskridt på miljøområdet."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EFT L 90 af 2.4.1999, s. 1.

[2] Rådets forordning (EF) 96/75/EF af 19. november 1996 om befragtningssystemer og prisdannelse inden for national og international varetransport ad indre vandveje i Fællesskabet, EFT L 304 af 27.11.1996, s. 12.

[3] I Tyskland og Nederlandene anvendes udbytte af midlerne dog til støtte for transport ad indre vandveje, især til støtte for innovation (NL) eller til at tilbyde erhvervsfaglig uddannelse på et uddannelsesfartøj til fordel for arbejdstagere i indlandssejladsen (DE). Reservefonden selv er imidlertid aldrig blevet anvendt.

[4] EUT C …, s. .

[5] EUT C, …, s. .